الدفعة الشهرية بتعتمد على المبلغ المستحق (المسحوب) من سقف البطاقة بالإضافة إلى نسبة السداد المحددة عند طلب البطاقة (5% أو 25% أو 50% أو 100%). في كل شهر ممكن تستخدم بطاقتك لمشترياتك أو السحب منها نقدا (بعمولة) وكل الحركات بتتجمع من 2 الشهر ل 2 الشهر المقبل وبيمثل مجموع الحركات الرصيد المستغل من سقف البطاقة. بنهاية فترة الشهر (دورة البطاقة) من 2 الشهر ل 2 الشهر المقبل بتم احتساب الدفعة المستحقة لتكون نسبة السداد من المبلغ المستغل. المثال الأول (نسبة السداد 25%): من 2 آذار إلى 2 نيسان عملت 3 حركات على البطاقة بقيمة إجمالية 100 دينار. بتاريخ 2 نيسان تحتسب الدفعة 100 دينار ضرب 25% يعني 25 دينار. المثال الثاني (نسبة السداد 100%): من 2 آذار إلى 2 نيسان عملت 3 حركات على البطاقة بقيمة إجمالية 100 دينار. بتاريخ 2 نيسان تحتسب الدفعة 100 دينار ضرب 100% يعني 100 دينار (المبلغ مستحق بالكامل). كل شهر في دورة جديدة بتتجمع فيها الحركات وتحتسب الدفعة بآخر الشهر. إذا ما تم استغلال السقف ما بكون في دفعة مستحقة وإذا تم استغلاله بالكامل بتكون الدفعة نسبة السداد من قيمة السقف بالكامل. بتم احتساب فائدة بنسبة 1.75% شهرياً على المبلغ غير المسدد وبتأجل لشهر يعني في المثال الأول ال 75 دينار غير المسددة يحتسب عليها فائدة. الفائدة بتنزل على السقف كل شهر كأنها مشتريات على البطاقة ويحتسب عليها فائدة يعني الفائدة مجمعة لحد ما يتم السداد بالكامل. صعب جداّ احتساب الفائدة والدفعات لأنه كلها بتعتمد على كيفية استغلال البطاقة وسدادها وبتعتمد على كل حالة. يعني بإختصار، البطاقة الائتمانية بتختلف عن القرض والدفعة الشهرية ما بتمثل قسط شهري بقيمة متساوية. ومافي دفعات إذا البطاقة ما تم استغلالها. بتاريخ 3 من كل شهر بوصلك رسالة قصيرة على رقم الموبايل المربوط بالحساب فيها قيمة الدفعة المستحقة وتاريخ استحقاقها. وقبل 5 أيام من استحقاق الدفعة بوصل رسالة تانية وقبل بيوم بوصل رسالة تالتة للتذكير بقيمة الدفعة.